b'\n_START_ARTICLE_\nBuddha-b\xc3\xb8tta\n_START_PARAGRAPH_\n\xc2\xabBuddha-b\xc3\xb8tta\xc2\xbb er kallenavn p\xc3\xa5 ei b\xc3\xb8tte fra Osebergfunnet med to sm\xc3\xa5 mannsfigurer som overfladisk kan minne om tradisjonelle framstillinger av Buddha. B\xc3\xb8tta ble funnet ombord i \xc2\xabOsebergskipet\xc2\xbb som ble gravd ut av Oseberghaugen ved T\xc3\xb8nsberg i 1904. Haugen var ei skipsgrav fra vikingtida der to ukjente kvinnelik ble lagt i skipet sammen med  mange dyr og sv\xc3\xa6rt rike gravgaver i \xc3\xa5r 834. Kunsth\xc3\xa5ndverket p\xc3\xa5 \xc2\xabBudda-b\xc3\xb8tta\xc2\xbb er annerledes enn osebergstilen p\xc3\xa5 mye av det andre gravgodset, og b\xc3\xb8tta er trolig lagd p\xc3\xa5 Irland p\xc3\xa5 600\xe2\x80\x93700-tallet, i likhet med andre praktspann i funnet.\n_START_SECTION_\nUtforming og opprinnelse\n_START_PARAGRAPH_\nB\xc3\xb8tta regnes blant kunsth\xc3\xa5ndverket i funnet. Den er lagd i tre og metall og uvanlig godt bevart etter 1100 \xc3\xa5r i v\xc3\xa5t bl\xc3\xa5leire uten lufttilgang. Spannet er 36 cm h\xc3\xb8y, satt sammen av 13 staver av barlind og utstyrt med tre glatte b\xc3\xa5nd og en hank av bronse. De to \xc3\xb8rene eller bronsebeslaga p\xc3\xa5 hanken er pynta med hver sin \xc2\xabBuddhafigur\xc2\xbb. De stiliserte figurene har asiatiske ansiktstrekk, korslagte bein og hakekorsliknende ornamenter i emalje p\xc3\xa5 brystet. _NEWLINE_Gabriel Gustafson, professor i nordisk arkeologi og ansvarlig for Oseberg-utgravingene, og kollegene hans skal spontant ha kalt spannet \xc2\xabBuddhab\xc3\xb8tten\xc2\xbb da de s\xc3\xa5 figurene for f\xc3\xb8rste gang._NEWLINE_Siddharta Gautama, den indiske prinsen som grunnla buddhismen omkring \xc3\xa5r 400 fvt., blir ofte portrettert sittende med beina over hverandre i meditativ lotusstilling. Hakekors eller svastikaer er et flere tusen \xc3\xa5r gammelt dekorelement og lykkesymbol som er s\xc3\xa6rlig kjent fra kulturer i Asia, men ogs\xc3\xa5 fra mange steder i Europa._NEWLINE_Figurornamentikken p\xc3\xa5 b\xc3\xb8tta har imidlertid keltisk opprinnelse, og spannet er antakelig lagd p\xc3\xa5 De britiske \xc3\xb8yer p\xc3\xa5 600- eller 700-tallet. Det er ukjent om b\xc3\xb8tta kom til Norge derfra som plyndringsgods, gave eller handelsvare. _NEWLINE_Kelterne har hatt ritualer der unge menn har blitt ofra i religi\xc3\xb8se ritualer. Kroppene deres skal ha blitt t\xc3\xb8rka ut og stilt opp med rett rygg og korslagte bein, som figurene p\xc3\xa5 b\xc3\xb8tta, for \xc3\xa5 v\xc3\xa6re budbringere med b\xc3\xb8nner fra menneskene til natur\xc3\xa5ndene._NEWLINE_B\xc3\xb8tta og andre gravgaver fra Osebergfunnet ble stilt ut i Oldsaksamlingen i Historisk Museum p\xc3\xa5 Tullinl\xc3\xb8kka i Oslo fra 1912. I 1957 ble mange av gjenstandene flytta til en ny utstillingsfl\xc3\xb8y p\xc3\xa5 Vikingskiphuset.'